b"\n_START_ARTICLE_\nJoan Echevarria Puig\n_START_SECTION_\nBiografia\n_START_PARAGRAPH_\nLlicenciat en dret, comen\xc3\xa7\xc3\xa0 a treballar als 17 anys en una sucursal del Banesto._NEWLINE_Durant la seva \xc3\xa8poca universit\xc3\xa0ria fou cap del Sindicato Espa\xc3\xb1ol Universitario (SEU) a Catalunya i Balears. Va ser director general de Perkins, empresa filial de Motor Ib\xc3\xa9rica; en aquests anys va intentar solucionar una vaga de treballadors el setembre de 1976 amb l'acomiadament de 67 treballadors, entre ells el l\xc3\xadder de Comissions Obreres Marcelino Camacho, per\xc3\xb2 una sent\xc3\xa8ncia del Tribunal Suprem el va obligar a readmetre. El 1975 fou nomenat director general de Correus i Telecomunicacions, per\xc3\xb2 el 1976 fou destitu\xc3\xaft per Adolfo Su\xc3\xa1rez. Poc despr\xc3\xa9s contribu\xc3\xad a la fundaci\xc3\xb3 de la Confederaci\xc3\xb3 Espanyola d'Organitzacions Empresarials (CEOE)._NEWLINE_El 1980 va fundar el partit Solidaritat Catalana, amb el qual es va presentar a les eleccions al Parlament de Catalunya de 1980, per\xc3\xb2 amb \xc3\xa8xit esc\xc3\xa0s, de manera que va dissoldre el partit, que es va integrar en Alian\xc3\xa7a Popular. Darrerament ha mantingut contactes amb la Plataforma 2003, una entitat amb seu a Madrid que reivindica la figura de Jos\xc3\xa9 Antonio Primo de Rivera._NEWLINE_Despr\xc3\xa9s s'ha dedicat plenament al m\xc3\xb3n dels negocis. Ha estat president de les empreses FECSA a la mort de Llu\xc3\xads Maga\xc3\xb1a i Mart\xc3\xadnez (1996- 1998), Nissan Motor Ib\xc3\xa8rica, de Cable i Televisi\xc3\xb3 de Catalunya, del Consell Social de la Universitat Pompeu Fabra i de la Fundaci\xc3\xb3 Institut Guttmann, vicepresident del World Trade Center i conseller del Port de Barcelona. El 1998 va rebre la Creu de Sant Jordi._NEWLINE_El 1999 fou multat amb 12.000 euros per la Comissi\xc3\xb3 Nacional del Mercat de Valors per haver usat informaci\xc3\xb3 privilegiada en benefici propi i haver perm\xc3\xa8s als seus fills comprar accions abans de l'OPA que Endesa va llen\xc3\xa7ar sobre FECSA i Sevillana de Electricidad l'octubre de 1996, per\xc3\xb2 l'Audi\xc3\xa8ncia Nacional d'Espanya va anul\xc2\xb7lar les sancions el 2002. El 2005 el seu fill, Alejandro Echevarr\xc3\xada Ar\xc3\xa9valo, dimit\xc3\xad com a directiu del FC Barcelona per la seva vinculaci\xc3\xb3 a la Fundaci\xc3\xb3n Francisco Franco. El 2004 fou nomenat president de Mutua Universal, per\xc3\xb2 el 2007 va tornar a tenir problemes legals quan la Intervenci\xc3\xb3 General de la Seguretat Social va demanar l'actuaci\xc3\xb3 del fiscal Emilio Jes\xc3\xbas S\xc3\xa1nchez Ulled per suposats delictes de malversaci\xc3\xb3 de fons p\xc3\xbablics"